KOMISSION DELEGOITU ASETUS (EU) 2019/2239,

annettu 1 päivänä lokakuuta 2019,

tiettyjen pohjakalakantojen kalastusta luoteisilla vesialueilla kaudella 2020–2021 koskevan purkamisvelvoitteen yksityiskohtien erittelemisestä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon läntisillä vesialueilla ja niiden lähivesialueilla kalastettuja kantoja ja näitä kantoja hyödyntäviä kalastuksia koskevasta monivuotisesta suunnitelmasta, asetusten (EU) 2016/1139 ja (EU) 2018/973 muuttamisesta ja neuvoston asetusten (EY) N:o 811/2004, (EY) N:o 2166/2005, (EY) N:o 388/2006, (EY) N:o 509/2007 ja (EY) N:o 1300/2008 kumoamisesta 19 päivänä maaliskuuta 2019 annetun Euroopan parlamentin ja neuvoston asetuksen (EU) 2019/472 (1) ja erityisesti sen 13 artiklan,

ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (2) ja erityisesti sen 15 artiklan 2 kohdan,

sekä katsoo seuraavaa:

(1) Euroopan parlamentin ja neuvoston asetuksella (EU) N:o 1380/2013 (3) pyritään lopettamaan asteittain saaliiden poisheittäminen kaikessa unionin kalastuksessa ottamalla käyttöön purkamisvelvoite, joka koskee saalisrajoitusten alaisten lajien saaliita.

(2) Euroopan parlamentin ja neuvoston asetuksen (EU) N:o 1380/2013 9 artiklassa säädetään sellaisten monivuotisten suunnitelmien hyväksymisestä, joihin sisältyy säilyttämistoimenpiteitä asiaankuuluvan maantieteellisen alueen tiettyjä kantoja hyödyntäviä kalastuksia varten.

(3) Kyseisissä monivuotisissa suunnitelmissa eritellään purkamisvelvoitteen täytäntöönpanon yksityiskohdat ja mahdollisesti valtuutetaan komissio erittelemään kyseisiä yksityiskohtia jäsenvaltioiden laatimien yhteisten suositusten perusteella.

(4) Komission delegoidussa asetuksessa (EU) 2018/2034 (4) vahvistetaan tiettyjä pohjakalakantojen kalastuksia luoteisilla vesialueilla koskeva poisheittämissuunnitelma kaudelle 2019–2021. Toimenpide perustuu Belgian, Espanjan, Ranskan, Irlannin, Alankomaiden ja Yhdistyneen kuningaskunnan komissiolle toimittamaan yhteiseen suositukseen.

(5) Euroopan parlamentti ja neuvosto antoivat 19 päivänä maaliskuuta 2019 asetuksen (EU) 2019/472, jossa vahvistetaan läntisillä vesialueilla kalastettuja kantoja ja näitä kantoja hyödyntäviä kalastuksia koskeva monivuotinen suunnitelma. Kyseisen asetuksen 13 artiklassa siirretään komissiolle valta antaa delegoituja säädöksiä tämän asetuksen täydentämiseksi erittelemällä asetuksen (EU) N:o 1380/2013 15 artiklan 5 kohdan a–e alakohdassa säädetyt purkamisvelvoitetta koskevat yksityiskohdat kaikkien niiden lounaisten vesialueiden kantojen osalta, joihin purkamisvelvoitetta sovelletaan asetuksen (EU) N:o 1380/2013 15 artiklan 1 kohdan nojalla, jäsenvaltioiden laatiman yhteisen suosituksen perusteella. Belgialla, Espanjalla, Ranskalla, Irlannilla, Alankomailla ja Yhdistyneellä kuningaskunnalla on luoteisilla vesialueilla välitön kalastuksenhoitoetu. Kyseiset jäsenvaltiot toimittivat luoteisten vesialueiden neuvoa-antavaa toimikuntaa ja pelagisten kantojen neuvoa-antavaa toimikuntaa kuultuaan komissiolle 6 päivänä kesäkuuta 2019 uuden yhteisen suosituksen eräiden pohjakalalajien kalastuksia luoteisilla vesialueilla koskevaksi poisheittämissuunnitelmaksi kaudelle 2020–2021. Yhteistä suositusta muutettiin 22 päivänä elokuuta 2019.

(6) Jäsenvaltioiden toimittamassa uudessa yhteisessä suosituksessa ehdotettiin joidenkin sellaisten teknisten lisätoimenpiteiden jatkamista, joilla pyritään parantamaan valikoivuutta ja vähentämään purkamisvelvoitteen piiriin kuuluvien kalastusten tai lajien tahattomia saaliita ja jotka otettiin käyttöön delegoidulla asetuksella (EU) 2018/2034 vuosiksi 2019–2021 asetuksen (EU) N:o 1380/2013 15 artiklan 5 kohdan a alakohdan nojalla.

(7) Uusi asetus (EU) 2019/1241 kalavarojen säilyttämisestä ja meriekosysteemien suojelemisesta teknisten toimenpiteiden avulla tuli voimaan 14 päivänä elokuuta 2019. Sen liitteessä VI vahvistetaan erityisiä säännöksiä luoteisia vesialueita koskevista teknisistä toimenpiteistä, ja siihen sisältyy sääntöjä myös silmäkoosta, siihen liittyvistä edellytyksistä sekä sivusaaliista. Lisäksi kyseisen asetuksen liitteessä VI olevassa 3 kohdassa viitataan delegoituun asetukseen (EU) 2018/2034. Asetuksen (EU) 2019/1241 15 artiklassa siirretään komissiolle valta antaa delegoituja säädöksiä asetuksen (EU) 2019/1241 liitteissä vahvistettujen teknisten toimenpiteiden muuttamiseksi, täydentämiseksi tai kumoamiseksi taikka niistä poikkeamiseksi, myös purkamisvelvoitteen täytäntöönpanon yhteydessä.

(8) Asetuksessa (EU) 2019/1241 ei säädetä siirtymätoimenpiteistä. Jotta varmistetaan tämän delegoidun asetuksen ja asetuksen (EU) 2019/1241 yhteensopivuus, on tarpeen soveltaa asetuksessa (EU) 2019/1241 vahvistettuja edellytyksiä mutta ottaa samalla huomioon asiaan liittyvät poikkeukselliset olosuhteet. Jäsenvaltioiden toimittamien tietojen perusteella tieteellis-teknis-taloudellisen kalastuskomitea (STECF) arvioi yhteisen suosituksen ja totesi (5), että ehdotetut muutokset valikoivuuden lisäämiseksi luoteisilla vesialueilla ovat järkeviä ja parantavat valikoivuutta verrattuna aiemmin määriteltyihin pyydyksiin. Jäsenvaltiot laativat ja toimittivat yhteisen suosituksen, jonka STECF arvioi ennen asetuksen (EU) 2019/1241 voimaantuloa, minkä vuoksi siinä ei viitattu kyseiseen asetukseen. Poikkeukselliset olosuhteet huomioon ottaen komissio kuitenkin katsoo, että sen saatavissa tässä vaiheessa olevissa yhteisen suosituksen ja STECF:n arvioinnin tiedoissa mikään ei viittaa siihen, että ehdotetut tekniset lisätoimenpiteet eivät olisi asetuksen (EU) 2019/1241 15 artiklassa teknisiä toimenpiteitä varten vahvistettujen vaatimusten mukaisia.

(9) Jotta voidaan parantaa pyydysten valikoivuutta ja vähentää tahattomia saaliita Kelttienmerellä, Irlanninmerellä ja Skotlannin länsipuolella, on aiheellista sisällyttää asetukseen joitakin pohjakalalajien kalastusta koskevia valikoivia toimenpiteitä. Näitä teknisiä toimenpiteitä olisi sovellettava kaudella 2020–2021.

(10) Asiaankuuluvilta tieteellisiltä elimiltä on saatu tieteelliset lausunnot, joita tieteellis-teknis-taloudellinen kalastuskomitea (STECF) (6) on tarkastellut. Komissio toimitti asianomaiset toimenpiteet kirjallisesti käsiteltäväksi asiantuntijaryhmälle, joka muodostuu 28 jäsenvaltion edustajista ja jossa Euroopan parlamentti toimii tarkkailijana.

(11) Tapauksissa, joissa poisheitettävien kuolleiden kalojen suhteellinen määrä on verrattain pieni, komissio katsoo, että kalastuksenhoitoa olisi lähestyttävä käytännöllisellä ja varovaisella tavalla sallimalla väliaikaisia vapautuksia. Jos näin ei tehtäisi, ei voitaisi kerätä tietoja, jotka ovat asianmukaisen ja tarkoin harkitun poisheittämisen hallinnoinnin kannalta välttämättömiä, jotta voidaan panna purkamisvelvoite täysimääräisesti täytäntöön.

(12) Delegoituun asetukseen (EU) 2018/2034 sisältyy eloonjäämisasteeseen perustuva vapautus asetuksen (EU) N:o 1380/2013 15 artiklan 4 kohdan b alakohdassa tarkoitetusta purkamisvelvoitteesta Kansainvälisen merentutkimusneuvoston (ICES) (7) suuralueilla 6 ja 7 merroilla ja rysillä pyydettävän keisarihummerin osalta. Vapautus perustuu tieteelliseen näyttöön korkeasta eloonjäämisasteesta. Kyseistä näyttöä on arvioitu aiempina vuosina, ja STECF totesi (8) vapautuksen olevan perusteltu. Uudessa yhteisessä suosituksessa ehdotetaan kyseisen vapautuksen soveltamisen jatkamista. Koska olosuhteet eivät ole muuttuneet, kyseistä vapautusta olisi sovellettava edelleen kaudella 2020–2021.

(13) Delegoituun asetukseen (EU) 2018/2034 sisältyy eloonjäämisasteeseen perustuva vapautus, joka koskee vähimmäisviitekokoa pienempää merianturaa, jota pyydetään 80–99 millimetrin ovitrooleilla ICES-alueella 7d kuuden meripeninkulman sisällä rannikosta mutta kartoitettujen kasvualueiden ulkopuolella. Vapautus perustuu tieteelliseen näyttöön korkeasta eloonjäämisasteesta poisheittämisen yhteydessä. Kyseistä näyttöä on arvioitu aiempina vuosina, ja STECF totesi (9) näytön olevan riittävä. Uudessa yhteisessä suosituksessa ehdotetaan vapautuksen soveltamisen jatkamista. Koska olosuhteet eivät ole muuttuneet, kyseistä vapautusta olisi sovellettava edelleen kaudella 2020–2021.

(14) Delegoituun asetukseen (EU) 2018/2034 sisältyy eloonjäämisasteeseen perustuva vapautus sellaisen keisarihummerin osalta, jota pyydetään ICES-suuralueella 7 pohjatrooleilla, joiden silmäkoko on vähintään 100 millimetriä, ja pohjatrooleilla, joiden silmäkoko on 70–99 millimetriä, yhdessä valikoivien pyydysvaihtoehtojen (TR1- ja TR2-ryhmät) kanssa. Jäsenvaltiot toimittivat tieteellistä näyttöä osoittaakseen poisheitettävän keisarihummerin korkean eloonjäämisasteen kyseisessä kalastuksessa. Näyttö toimitettiin edelleen STECF:lle, joka totesi (10), että Seltra-trooleilla toteutettu tutkimus on tuottanut riittävästi tietoja eloonjäämisasteesta, mutta kokonaisvaikutuksia keisarihummerin laajaperäiseen kalastukseen, jossa käytetään muita pyydyksiä, on edelleen vaikea arvioida. STECF huomautti, että jos oletetaan, että eloonjäämisaste on suhteellisen korkea kaikkien pyydysten osalta, tämä tarkoittaa, että poisheittämisaste on suhteellisen pieni kyseisessä kalastuksessa. Kyseistä vapautusta olisi näin ollen sovellettava kaudella 2020–2021.

(15) Delegoituun asetukseen (EU) 2018/2034 sisältyy eloonjäämisasteeseen perustuva vapautus sellaisen keisarihummerin osalta, jota pyydetään ICES-alueella 6a 12 meripeninkulman sisällä rannikosta silmäkooltaan 80–110 millimetrin ovitrooleilla. Jäsenvaltiot toimittivat tieteellistä näyttöä osoittaakseen poisheitettävän keisarihummerin korkean eloonjäämisasteen kyseisessä kalastuksessa. Näyttö toimitettiin edelleen STECF:lle, joka totesi, että eloonjäämisastetutkimus on luotettava ja osoittaa suhteellisen korkean eloonjäämisasteen. Kyseistä vapautusta olisi näin ollen sovellettava kaudella 2020–2021.

(16) Delegoituun asetukseen (EU) 2018/2034 sisältyy eloonjäämisasteeseen perustuva vapautus ICES-suuralueilla 6 ja 7 millä tahansa pyydyksillä pyydettyjen rauskukalojen osalta, kunnes toimitetaan yksityiskohtaista tieteellistä näyttöä eloonjäämisasteista kaikkien laivastonosien sekä pyydysten, alueiden ja lajien yhdistelmien osalta. Muutamia poikkeuksia lukuun ottamatta STECF kuitenkin katsoo, että eloonjäämisasteet ovat yleensä korkeita (11), mutta asiasta tarvitaan vielä lisätietoja. Kalastusta on jatkettava, jotta nämä tiedot voidaan kerätä. Vapautus voidaan sen vuoksi myöntää, mutta jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Jäsenvaltioiden, joilla on välitön kalastuksenhoitoetu, olisi toimitettava kunkin vuoden 1 päivään toukokuuta mennessä a) suunnitelma, jolla pyritään parantamaan eloonjäämisastetta ja tilkitsemään STECF:n havaitsemia tietoaukkoja ja jota STECF arvioi vuosittain; b) vuotuiset edistymisraportit, mukaan lukien tiedot eloonjäämisastetta koskeviin ohjelmiin tehdyistä muutoksista tai mukautuksista.

(17) Rauskukalojen eloonjäämisastetta tarkasteltaessa havaittiin, että marmorirauskun (Leucoraja naevus) eloonjäämisaste on huomattavasti alhaisempi kuin muilla lajeilla. Lisäksi kyseisen lajin eloonjäämistä koskeva tieteellinen tietämys vaikuttaa olevan vähäisempää. Tämän lajin jättäminen vapautuksen ulkopuolelle estäisi kuitenkin kalastuksen sekä jatkuvan ja tarkan tiedonkeruun. STECF:lle toimitettiin asiaankuuluvaa näyttöä, ja se totesi (12), että marmorirauskun eloonjäämisasteesta on käynnistetty kaksi uutta tutkimusta, mutta asiasta tarvitaan lisää havaintoja, jotta voidaan tehdä lopullinen päätös eloonjäämisasteista vuoden tai kahden kuluessa. Sen vuoksi tämä vapautus olisi myönnettävä kahdeksi vuodeksi ja olisi tehtävä kiireellisesti uusia tutkimuksia ja kehitettävä parempia eloonjäämistoimenpiteitä, jotka olisi toimitettava STECF:lle arvioitavaksi mahdollisimman pian ja viimeistään 1 päivänä toukokuuta.

(18) Delegoituun asetukseen (EU) 2018/2034 sisältyy eloonjäämisasteeseen perustuvia vapautuksia sellaisen punakampelan osalta, jota pyydetään ICES-alueilla 7d, 7e, 7f ja 7 g riimuverkoilla tai ovitrooleilla. Jäsenvaltiot toimittivat tieteellistä näyttöä osoittaakseen poisheitetyn punakampelan korkean eloonjäämisasteen kyseisessä kalastuksessa. Näyttö toimitettiin edelleen STECF:lle, joka totesi, että eloonjäämisastetutkimus on luotettava ja osoittaa suhteellisen korkean eloonjäämisasteen. Kyseistä vapautusta olisi näin ollen sovellettava kaudella 2020–2021.

(19) Delegoituun asetukseen (EU) 2018/2034 sisältyy eloonjäämisasteeseen perustuva vapautus sellaisten lajien osalta, joita pyydetään merroilla ja rysillä luoteisilla vesialueilla (ICES-suuralueet 5, 6 ja 7). Jäsenvaltiot toimittivat tieteellistä näyttöä osoittaakseen näiden kyseisessä kalastuksessa poisheitettyjen lajien korkean eloonjäämisasteen. Näyttö toimitettiin edelleen STECF:lle, joka totesi, että merroilla pyydettyjen lajien eloonjäämisaste on todennäköisesti huomattavan korkea. Kyseistä vapautusta voidaan näin ollen soveltaa kaudella 2020–2021.

(20) Uudessa yhteisessä suosituksessa ehdotetaan eloonjäämisasteeseen perustuvien vapautusten jatkamista sellaisen punakampelan osalta, jota pyydetään puomitrooleilla ICES-alueilla 7a–7k aluksilla, joiden moottoriteho on enintään 221 kilowattia, joiden pituus on enintään 24 metriä, jotka kalastavat 12 meripeninkulman sisällä rannikosta ja joiden vetoaika on enintään 1,5 tuntia, sekä aluksilla, joiden moottoriteho on yli 221 kilowattia ja jotka käyttävät väistököyttä tai bentaalisen aineksen vapauttavaa paneelia. Jäsenvaltiot toimittivat tieteellistä näyttöä osoittaakseen poisheitetyn punakampelan korkean eloonjäämisasteen kyseisessä kalastuksessa. Näyttö toimitettiin edelleen STECF:lle, joka totesi (13), että tieteelliset tiedot ovat korkealaatuisia. STECF korosti kuitenkin, etteivät tiedot kata kaikkia asianomaisia jäsenvaltioita ja että kyseisessä kalastuksessa eloonjäämisasteeseen, joka vaihtelee huomattavasti, vaikuttavat monet tekijät. STECF huomautti, että punakampelan elinvoimaisuudesta poisheittämishetkellä Lounais-Englannin puomitroolikalastuksessa toimitettiin uutta näyttöä. Jäsenvaltiot ovat laatineet kolmivuotisen hankkeen, josta saadaan suoraan havainnoituja eloonjäämisennusteita punakampelan osalta ICES-alueilla 7d, 7f ja 7 g, mutta ICES-alueet 7h, 7j ja 7k eivät kuulu hankkeen piiriin. Hankkeella edistetään suunnitelman toteutumista ja hankitaan tarvittavaa näyttöä ehdotetun vapautuksen arvioimista varten. STECF huomautti, että jäsenvaltioiden olisi kuvattava, miten ehdotettu vapautus liittyy punakampelan sivusaaliiden vähentämissuunnitelmaan ICES-alueilla 7h, 7j ja 7k. Näissä olosuhteissa vapautus olisi rajoitettava kestoltaan yhteen vuoteen ICES-alueilla 7h, 7j ja 7k pyydettävän punakampelan osalta siten, että tietojen kerääminen on edelleen mahdollista, ja jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Sen vuoksi kyseistä vapautusta voidaan soveltaa punakampelaan ICES-alueilla 7h, 7j ja 7k 31 päivään joulukuuta 2020 saakka, ja asianomaisten jäsenvaltioiden olisi tehtävä lisäkokeita ja toimitettava tiedot STECF:n arvioitaviksi mahdollisimman pian ja viimeistään 1 päivänä toukokuuta 2020.

(21) Uudessa yhteisessä suosituksessa ehdotetaan eloonjäämisasteeseen perustuvan vapautuksen soveltamista punakampelaan, jota pyydetään ICES-alueella 7d ankkuroiduilla kierrenuotilla. Jäsenvaltiot toimittivat tieteellistä näyttöä osoittaakseen poisheitetyn punakampelan korkean eloonjäämisasteen kyseisessä kalastuksessa. Näyttö toimitettiin STECF:lle, joka totesi (14), että eloonjäämisastetta koskevan tutkimuksen tiedot ovat luotettavia ja antavat vankat eloonjäämisennusteet kyseisen kalastuksen osalta. Sen vuoksi kyseinen vapautus olisi sisällytettävä uuteen poisheittämissuunnitelmaan vuosille 2020–2021.

(22) Delegoidussa asetuksessa (EU) 2018/2034 säädetään purkamisvelvoitetta koskevista de minimis -poikkeuksista tietyssä kalastuksessa. Arvioituaan jäsenvaltioiden toimittaman näytön STECF totesi (15), että jäsenvaltioiden toimittamiin asiakirjoihin sisältyi perusteltuja argumentteja, jotka osoittavat vaikeudet valikoivuuden parantamisessa ja/tai tahattomien saaliiden käsittelystä aiheutuvat suhteettomat kustannukset ja joiden tukena joissakin tapauksissa oli kustannuksia koskeva laadullinen arvio. Koska olosuhteet eivät ole muuttuneet, on aiheellista jatkaa de minimis -poikkeusten soveltamista uudessa yhteisessä suosituksessa ehdotettujen prosenttilukujen mukaisesti seuraavissa tapauksissa: — valkoturska, jota alukset pyytävät ICES-alueilla 7b–7k pohjatrooleilla ja nuotilla, joiden silmäkoko on vähintään 80 millimetriä (OTB, OTT, OT, PTB, PT, SSC, SDN, SPR, SX, SV, TBN, TBS, TB ja TX), pelagisilla trooleilla (OTM ja PTM) sekä puomitrooleilla (BTT), joiden silmäkoko on 80–119 millimetriä (BT2); — meriantura, jota alukset pyytävät ICES-alueilla 7d, 7e, 7f, 7 g ja 7h TBB-pyydyksillä, joiden silmäkoko on 80–119 millimetriä ja joiden valikoivuus on suurempi (flaamilainen paneeli); — meriantura, jota alukset pyytävät ICES-alueilla 7d, 7e, 7f ja 7 g riimuverkoilla ja tavallisilla verkoilla.

(23) Uudessa yhteisessä suosituksessa ehdotetaan, että purkamisvelvoitteeseen sovelletaan de minimis -poikkeuksia seuraavien lajien osalta: — piikkimakrilli, jota alukset pyytävät ICES-suuralueella 6 ja ICES-alueilla 7b–7k pohjatrooleilla, nuotilla ja puomitrooleilla; — makrilli, jota alukset pyytävät ICES-suuralueella 6 ja ICES-alueilla 7b–7k pohjatrooleilla, nuotilla ja puomitrooleilla. — meriantura, jota alukset pyytävät ICES-alueilla 7a, 7j ja 7k puomitrooleilla, joiden silmäkoko on 80–119 millimetriä (BT2) ja joiden valikoivuus on suurempi (flaamilainen paneeli); — pohjakalakantojen sekakalastus ICES-alueella 7a hietakatkaravun kohdennetun kalastuksen yhteydessä puomitrooleilla, joiden silmäkoko on vähintään 31 millimetriä; — vähimmäisviitekoon alittava lasikampela, jota alukset pyytävät ICES-suuralueella 7 pohjatrooleilla, joiden silmäkoko on 70–99 millimetriä ja pohjatrooleilla, joiden silmäkoko on 80–119 millimetriä; — karjukala, jota alukset pyytävät ICES-alueilla 7b ja7c sekä 7f–7k pohjatrooleilla; — kultakuore, jota alukset pyytävät ICES-alueella 5b (EU:n vesillä) ja ICES-suuralueella 6 pohjatrooleilla, joiden silmäkoko on vähintään 100 millimetriä; — kolja, jota alukset pyytävät ICES-alueilla 7b ja 7c sekä 7e–7k pohjatrooleilla, joiden silmäkoko on vähintään 80 millimetriä; — vähimmäisviitekoon alittava kolja, jota alukset pyytävät ICES-alueella 6a pohjatrooleilla, joiden silmäkoko on enintään 119 millimetriä.

(24) STECF arvioi näytön, jonka jäsenvaltiot toimittivat ICES-suuralueella 6 ja ICES-alueilla 7b–7 k pohjatrooleilla, nuotilla ja puomitrooleilla pyydettyä piikkimakrillia ja makrillia koskevista uusista de minimis -poikkeuksista, ja totesi (16), että näyttö, jonka mukaan tahattomien saaliiden purkamiseen liittyy kustannuksia, ei ole riittävä osoittamaan, että kustannukset ovat kohtuuttomia. Valikoivuuden parantaminen asiaankuuluvassa kalastuksessa pitäisi asettaa etusijalle, koska se vähentää tahattomien saaliiden käsittelykustannuksia. STECF totesi myös, että teknisten erityistoimenpiteiden käyttöönotto sellaisten alusten osalta, jotka harjoittavat pohjatrooli- tai nuottakalastusta Kelttienmeren suojavyöhykkeellä, saattaa vähentää piikkimakrillin, makrillin ja muiden lajien tahattomia saaliita. Näiden toimenpiteiden toimivuutta olisi seurattava. Kun otetaan huomioon tarve jatkaa kalastustoimintaa tarvittavan tiedonkeruun varmistamiseksi, nämä poikkeukset olisi myönnettävä yhdeksi vuodeksi, mutta jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Asianomaisten jäsenvaltioiden olisi tehtävä lisäkokeita ja toimitettava tiedot STECF:n arvioitaviksi mahdollisimman pian ja viimeistään 1 päivänä toukokuuta 2020. Sen vuoksi näitä poikkeuksia olisi sovellettava väliaikaisesti 31 päivään joulukuuta 2020.

(25) Arvioituaan jäsenvaltioiden toimittaman näytön ICES-alueilla 7d, 7e, 7f, 7 g ja 7h flaamilaisella paneelilla varustetuilla puomitrooleilla pyydettyä merianturaa koskevista uusista de minimis -poikkeuksista STECF totesi (17), että tarvitaan muitakin jäsenvaltioita kuin Belgiaa ja Irlantia koskevia tietoja. Jäsenvaltioiden tekemissä kokeissa käytetyn flaamilaisen paneelin tehokkuus voi myös olla vähäinen, eikä sillä taata näissä kokeissa todettujen tahattomien saaliiden vähentämistä. STECF toteaa, että lisätiedot tätä koskevasta näytöstä olisivat hyödyllisiä, ja myöntää, että flaamilainen paneeli nykyisenlaisessa käytössä parantaa valikoivuutta merianturan osalta. Kun otetaan huomioon tarve jatkaa kalastustoimintaa alueilta 7h, 7j ja 7k tarvittavan tiedonkeruun varmistamiseksi, tämä uusi poikkeus olisi myönnettävä yhdeksi vuodeksi, mutta jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Asianomaisten jäsenvaltioiden olisi tehtävä lisäkokeita ja toimitettava tiedot STECF:n arvioitaviksi mahdollisimman pian ja viimeistään 1 päivänä toukokuuta 2020. Sen vuoksi tätä poikkeusta olisi sovellettava väliaikaisesti 31 päivään joulukuuta 2020.

(26) Arvioituaan jäsenvaltioiden toimittaman näytön ICES-alueella 7a hietakatkaravun kohdennetun kalastuksen yhteydessä puomitrooleilla tapahtuvaa pohjakalakantojen sekakalastusta koskevista uusista de minimis -poikkeuksista STECF totesi (18), että poikkeus perustuu siihen, että valikoivuuden lisääminen tosiasiallisesti on erittäin vaikeaa ja että tahattomien saaliiden purkamiseen liittyy kohtuuttomia kustannuksia. STECF kuitenkin toteaa, että poikkeuksen tueksi on toimitettu vain vähän laadullisia tietoja, jotka eivät ehkä ole edustavia. Toimitetut tiedot huomioon ottaen poisheitettyjen saaliiden määrää saattaa olla erittäin vähäinen eikä edellytä de minimis -vähennystä. Kyseistä poikkeusta voidaan näin ollen soveltaa kaudella 2020–2021.

(27) Arvioituaan jäsenvaltioiden toimittaman näytön pohjatrooleilla ja puomitrooleilla pyydettyä vähimmäisviitekoon alittavaa lasikampelaa sekä pohjatrooleilla pyydettyä karjukalaa ja kultakuoretta koskevasta uudesta de minimis -poikkeuksesta STECF totesi (19), että jäsenvaltiot toimittivat vain vähän tietoja ja että näyttö, jonka mukaan tahattomien saaliiden purkamiseen liittyy kustannuksia, ei ole riittävä osoittamaan, että kustannukset ovat kohtuuttomia. STECF totesi, että valikoivuuden parantaminen asiaankuuluvassa kalastuksessa pitäisi asettaa etusijalle, koska se vähentää tahattomien saaliiden käsittelykustannuksia. Kun otetaan huomioon tarve jatkaa kalastustoimintaa tarvittavan tiedonkeruun varmistamiseksi, nämä poikkeukset olisi myönnettävä yhdeksi vuodeksi, mutta jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Asianomaisten jäsenvaltioiden olisi tehtävä lisäkokeita ja toimitettava tiedot STECF:n arvioitaviksi mahdollisimman pian ja viimeistään 1 päivänä toukokuuta 2020. Sen vuoksi näitä poikkeuksia olisi sovellettava väliaikaisesti 31 päivään joulukuuta 2020.

(28) Arvioituaan jäsenvaltioiden toimittaman näytön ICES-alueilla 7b ja 7c sekä 7e–7k pohjatrooleilla, joiden silmäkoko on vähintään 80 millimetriä, pyydettyä koljaa koskevasta uudesta de minimis -poikkeuksesta STECF totesi (20) toimitettujen tietojen osoittavan, että koljaa koskevaa valikoivuutta on vaikea parantaa lyhyellä aikavälillä ilman merkittäviä markkinakelpoisen kalan menetyksiä. STECF toteaa, että teknisten erityistoimenpiteiden Kelttienmeren suojavyöhykkeellä odotetaan vähentävän koljan tahattomia saaliita vähemmässä määrin, mutta mahdollisia saavutuksia on vielä liian aikaista arvioida. Kun otetaan huomioon tarve jatkaa kalastustoimintaa tarvittavan tiedonkeruun varmistamiseksi, tämä poikkeus olisi myönnettävä yhdeksi vuodeksi, mutta jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Asianomaisten jäsenvaltioiden olisi tehtävä lisäkokeita ja toimitettava tiedot STECF:n arvioitaviksi mahdollisimman pian ja viimeistään 1 päivänä toukokuuta 2020. Sen vuoksi tätä poikkeusta olisi sovellettava väliaikaisesti 31 päivään joulukuuta 2020.

(29) Arvioituaan jäsenvaltioiden toimittaman näytön ICES-alueella 6a pohjatrooleilla, joiden silmäkoko on enintään 119 millimetriä, Skotlannin länsipuolella tapahtuvassa keisarihummerin kalastuksessa pyydettyä vähimmäisviitekoon alittavaa koljaa koskevasta uudesta de minimis -poikkeuksesta STECF totesi (21), että näyttö perustuu tahattomien saaliiden käsittelystä aiheutuvien kohtuuttomien kustannusten analyysiin. STECF toteaa, että kustannukset vaikuttavat kohtuullisilta, mutta ei ole objektiivisia keinoja arvioida, ovatko ne realistisia vai voidaanko niitä pitää kohtuuttomina. Kun otetaan huomioon tarve jatkaa kalastustoimintaa tarvittavan tiedonkeruun varmistamiseksi, tämä poikkeus olisi myönnettävä yhdeksi vuodeksi, mutta jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Asianomaisten jäsenvaltioiden olisi toimitettava tiedot STECF:n arvioitaviksi mahdollisimman pian ja viimeistään 1 päivänä toukokuuta 2020. Sen vuoksi tätä poikkeusta olisi sovellettava väliaikaisesti 31 päivään joulukuuta 2020.

(30) Jotta voitaisiin varmistaa, että suurimpien sallittujen saaliiden (TAC:t) asettamisessa käytettävät arviot poisheitettävien saaliiden määristä olisivat luotettavia, jäsenvaltioiden olisi tapauksissa, joissa de minimis -poikkeus perustuu tilanteita ja laivastoa koskevien epätäydellisten tietojen ekstrapolaatioon, toimitettava täsmälliset ja todennettavissa olevat tiedot koko laivastosta, joka kuuluu kyseisen poikkeuksen piiriin.

(31) Komissio on asetuksen (EU) N:o 1380/2013 18 artiklan nojalla ottanut huomioon sekä STECF:n arvioinnin että sen, että jäsenvaltioiden on tarpeen taata purkamisvelvoitteen täysimääräinen täytäntöönpano. Useissa tapauksissa kalastustoiminnan ja tietojenkeruun jatkaminen on tarpeen, jotta voidaan käsitellä STECF:n esittämiä huomautuksia. Tällöin kalastuksenhoitoa olisi lähestyttävä käytännöllisellä ja varovaisella tavalla sallimalla väliaikaisia vapautuksia. Jos vapautuksia ei sallittaisi, ei voitaisi kerätä tietoja, jotka ovat asianmukaisen ja tarkoin harkitun poisheittämisten hallinnoinnin kannalta välttämättömiä, jotta voidaan panna purkamisvelvoite täysimääräisesti täytäntöön.

(32) Uuden yhteisen suosituksen johdosta on asianmukaista kumota delegoitu asetus (EU) 2018/2034 ja korvata se uudella säädöksellä.

(33) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, tämän asetuksen olisi tultava voimaan heti sen julkaisemisen jälkeen. Tätä asetusta olisi sovellettava 1 päivästä tammikuuta 2020,

ON HYVÄKSYNYT TÄMÄN ASETUKSEN:

1 artikla Purkamisvelvoitteen täytäntöönpano Asetuksen (EU) N:o 1380/2013 15 artiklan 1 kohdassa säädettyä purkamisvelvoitetta sovelletaan ICES-suuralueilla 5 (lukuun ottamatta aluetta 5a ja mukaan lukien ainoastaan unionin vedet alueella 5b), 6 ja 7 pohjakalalajien kalastuksissa tämän asetuksen mukaisesti kaudella 2020–2021.

2 artikla Määritelmät 1. ’Flaamilaisella paneelilla’ tarkoitetaan puomitroolin viimeistä suipentuvaa havasosuutta, — jonka peräosa on kiinnitetty suoraan troolinperään, — jonka ylä- ja alahavasten silmäkoko solmujen välistä mitattuna on vähintään 120 millimetriä, — jonka venytetty pituus on vähintään kolme metriä. 2. ’Seltra-paneelilla’ tarkoitetaan valikoivaa laitetta, joka a) koostuu ylähavaksesta, jonka silmäkoko on vähintään 270 millimetriä (vinoneliösilmä), tai ylähavaksesta, jonka silmäkoko on vähintään 300 millimetriä (neliösilmä), ja sijaitsee neljän paneelin muodostamassa laatikkomaisessa osassa, troolinperän suorassa osassa, b) on vähintään kolmen metrin pituinen, c) on sijoitettu enintään neljän metrin päähän sulkuköydestä, ja d) on yhtä leveä kuin troolin laatikkomaisen osan ylempi verkko (jameesta jameeseen). 3. ’Valikointiristikolla varustetulla laitteella’ tarkoitetaan valikoivaa laitetta, joka koostuu kahdesta havaksesta muodostuvaan silmäkooltaan vähintään 200 millimetrin vinoneliösilmäiseen verkkoon neljänä paneelina kiinnitetystä havaksesta ja joka johtaa troolin takaosassa olevaan pakoaukkoon. 4. ’CEFAS-ristikolla’ tarkoitetaan valikointiristikolla varustettua laitetta, jonka on kehittänyt Centre for Environment, Fisheries and Aquaculture Science ja joka on tarkoitettu keisarihummerisaaliita varten Irlanninmerellä. 5. ’Flip-flap-troolilla’ tarkoitetaan hapaasta tehdyllä ristikolla varustettua troolia, joka on kehitetty vähentämään turskan, koljan ja valkoturskan kiinni jäämistä keisarihummerin kalastuksissa; 6. ’Väistököydellä’ (flip-up rope) tarkoitetaan pohjapyyntiin tarkoitettujen puomitroolien pyydyksen mukautusta, jonka avulla estetään kivien ja lohkareiden pääsy trooliin ja siten vahingon aiheutuminen pyydykselle ja saaliille. 7. ’Bentaalisen aineksen vapauttavalla paneelilla’ tarkoitetaan paneelia, jossa on suuri silmäkoko tai neliösilmäristikko, joka on asennettu troolin – yleensä puomitroolin – alempaan havaskappaleeseen ja jonka tarkoituksena on vapauttaa mahdollinen bentaalinen aines ja merenpohjan jäte ennen niiden kulkeutumista troolinperään; 8. ’Kelttienmeren suojavyöhykkeellä’ tarkoitetaan vesialuetta ICES-alueilla 7f ja 7 g ja ICES-alueen 7j siinä osassa, joka sijaitsee leveyspiirin 50° pohjoista leveyttä pohjoispuolella ja pituuspiirin 11° läntistä pituutta itäpuolella.

3 artikla Keisarihummeria koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa säädettyä eloonjäämisasteeseen perustuvaa vapautusta sovelletaan seuraaviin lajeihin: a) keisarihummeri (Nephrops norvegicus), jota pyydetään ICES-suuralueilla 6 ja 7 merroilla ja rysillä (pyydyskoodit (22): FPO, FIX ja FYK); b) keisarihummeri (Nephrops norvegicus), jota pyydetään ICES-suuralueella 7 pohjatrooleilla (OTT, OTB, TBS, TBN, TB, PTB, OT, PT, TX), joiden silmäkoko on vähintään 100 millimetriä; c) keisarihummeri (Nephrops norvegicus), jota pyydetään ICES-suuralueella 7 pohjatrooleilla (OTT, OTB, TBS, TBN, TB, PTB, OT, PT, TX), joiden silmäkoko on 70–99 millimetriä, yhdessä tämän asetuksen 9 artiklan 2 kohdassa ja 10 artiklan 2 kohdassa vahvistettujen erittäin valikoivien pyydysvaihtoehtojen kanssa; d) keisarihummeri (Nephrops norvegicus), jota pyydetään 12 meripeninkulman sisällä rannikosta ICES-alueella 6a ovitrooleilla (OTT, OTB, TBS, TBN, TB, PTB, OT, PT, TX), joiden silmäkoko on 80–110 millimetriä. 2. Kun 1 kohdassa tarkoitetuissa tapauksissa pyydetty keisarihummeri heitetään pois, se on vapautettava välittömästi kokonaisena alueella, jolta se on pyydetty.

4 artikla Merianturaa koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa säädettyä eloonjäämisasteeseen perustuvaa vapautusta sovelletaan säilyttämisen vähimmäisviitekokoa pienempään merianturaan (Solea solea), jota pyytävät ICES-alueella 7d kuuden meripeninkulman sisällä rannikosta mutta kartoitettujen kasvualueiden ulkopuolella ovitrooleilla (pyydyskoodit: OTT, OTB, TBS, TBN, TB, PTB, OT, PT ja TX), joiden troolinperän silmäkoko on 80–99 millimetriä, alukset, a) joiden pituus on enintään 10 metriä ja moottoriteho enintään 221 kilowattia; ja b) jotka kalastavat enintään 30 metrin syvyisessä vedessä ja joiden vetoaika on enintään 1,5 tuntia. 2. Kun 1 kohdassa tarkoitetuissa tapauksissa pyydetty meriantura heitetään pois, se on vapautettava välittömästi.

5 artikla Rauskukaloja koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa säädettyä eloonjäämisasteeseen perustuvaa vapautusta sovelletaan millä tahansa pyydyksillä luoteisilla vesialueilla (ICES-suuralueet 6 ja 7) pyydettyihin rauskukaloihin (Rajiformes). 2. Jäsenvaltioiden, joilla on välitön kalastuksenhoitoetu, on toimitettava 1 kohdassa säädettyä vapautusta tukevaa tieteellistä lisätietoa vuosittain mahdollisimman pian ja viimeistään kunkin vuoden 1 päivänä toukokuuta. Tieteellis-teknis-taloudellinen kalastuskomitea (STECF) arvioi toimitetun tieteellisen tiedon kunkin vuoden 31 päivään heinäkuuta mennessä. 3. Kun 1 kohdassa tarkoitetuissa tapauksissa pyydetyt rauskukalat heitetään pois, ne on vapautettava välittömästi.

6 artikla Punakampelaa koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa säädettyä eloonjäämisasteeseen perustuvaa vapautusta sovelletaan seuraaviin lajeihin: a) punakampela (Pleuronectes platessa), jota pyydetään riimuverkoilla ICES-alueilla 7d, 7e, 7f ja 7 g (pyydyskoodit: GTR, GTN, GEN, GN); b) punakampela (Pleuronectes platessa), jota pyydetään ovitrooleilla ICES-alueilla 7d, 7e, 7f ja 7 g (pyydyskoodit: OTT, OTB, TBS, TBN, TB, PTB, OT, PT, TX); c) punakampela (Pleuronectes platessa), jota pyydetään ICES-alueilla 7a–7 k moottoriteholtaan enintään 221 kilowatin aluksilla puomitrooleilla (TBB), jotka on varustettu väistököydellä tai bentaalisen aineksen vapauttavalla paneelilla; d) punakampela (Pleuronectes platessa), jota pyydetään ICES-alueilla 7a–7k puomitrooleilla (TBB) aluksilla, joiden moottoriteho on enintään 221 kilowattia tai pituus enintään 24 metriä, jotka on rakennettu kalastamaan 12 meripeninkulman sisällä rannikosta ja joiden keskimääräinen vetoaika on enintään 1,5 tuntia; e) punakampela (Pleuronectes platessa), jota pyydetään ICES-alueella 7d ankkuroiduilla kierrenuotilla (pyydyskoodi: SDN). 2. Edellä 1 kohdan c ja d alakohdassa tarkoitettuja vapautuksia sovelletaan väliaikaisesti 31 päivään joulukuuta 2020 ICES-alueilla 7h, 7j ja 7k pyydettyyn punakampelaan. Jäsenvaltioiden, joilla on välitön kalastuksenhoitoetu, on toimitettava ICES-alueilla 7h, 7j ja 7k pyydettyä punakampelaa koskevaa vapautusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. Tieteellis-teknis-taloudellinen kalastuskomitea arvioi kyseiset tiedot 31 päivään heinäkuuta 2020 mennessä. 3. Kun 1 kohdassa tarkoitetuissa tapauksissa pyydetty punakampela heitetään pois, se on vapautettava välittömästi.

7 artikla Merroilla ja rysillä pyydettäviä lajeja koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa säädettyä eloonjäämisasteeseen perustuvaa vapautusta sovelletaan ICES-suuralueilla 5 (lukuun ottamatta aluetta 5a ja mukaan lukien ainoastaan unionin vedet alueella 5b), 6 ja 7 merroilla ja rysillä (pyydyskoodit: FPO, FIX, FYK) pyydettäviin lajeihin. 2. Kun 1 kohdassa tarkoitetuissa tapauksissa pyydetty kala heitetään pois, se on vapautettava välittömästi.

8 artikla De minimis -poikkeukset 1. Poiketen siitä, mitä asetuksen (EU) N:o 1380/2013 15 artiklan 1 kohdassa säädetään, kyseisen asetuksen 15 artiklan 5 kohdan c alakohdan nojalla saa heittää pois seuraavat määrät: a) valkoturskaa (Merlangius merlangus) enintään 5 prosenttia pohjatrooleilla ja nuotilla (OTB, OTT, OT, PTB, PT, SSC, SDN, SPR, SX, SV, TBN, TBS, TB ja TX), joiden silmäkoko on vähintään 80 millimetriä, pelagisilla trooleilla (OTM ja PTM) sekä puomitrooleilla (BT2), joiden silmäkoko on 80–119 millimetriä, ICES-alueilla 7b–7k pyytävien alusten kyseisen lajin vuotuisesta kokonaissaaliista; b) merianturaa (Solea solea) enintään 3 prosenttia riimuverkoilla ja tavallisilla verkoilla (GN, GNS, GND, GNC, GTN, GTR, GEN, GNF) ICES-alueilla 7d, 7e, 7f ja 7 g pyytävien alusten kyseisen lajin vuotuisesta kokonaissaaliista; c) merianturaa (Solea solea) enintään 3 prosenttia TBB-pyydyksillä, joiden silmäkoko on 80–119 millimetriä ja jotka on varustettu flaamilaisella paneelilla, ICES-alueilla 7d, 7e, 7f, 7 g ja 7h pyytävien alusten kyseisen lajin vuotuisesta kokonaissaaliista; d) koljaa (Melanogrammus aeglefinus), enintään 5 prosenttia vuonna 2020 pohjatrooleilla, nuotilla ja puomitrooleilla (OTB, OTT, OT, PTB, PT, SSC, SDN SPR, SX, SV, TBB, TBN, TBS, TB, TX), joiden silmäkoko on vähintään 80 millimetriä, ICES-alueilla 7b ja 7c sekä 7e–7k pyytävien alusten kyseisen lajin vuotuisesta kokonaissaaliista; e) piikkimakrillia (Trachurus spp.) enintään 7 prosenttia vuonna 2020 pohjatrooleilla, nuotilla ja puomitrooleilla (OTB, OTT, OT, PTB, PT, SSC, SDN, SPR, SX, SV, TBB, TBN, TBS, TB, TX) ICES-suuralueella 6 ja ICES-alueilla 7b–7k pyytävien alusten kyseisen lajin vuotuisesta sivusaaliista pohjakalakantojen sekakalastuksessa; f) makrillia (Scomber scombrus) enintään 7 prosenttia vuonna 2020 pohjatrooleilla, nuotilla ja puomitrooleilla ICES-suuralueella 6 ja ICES-alueilla 7b–7k pyytävien alusten kyseisen lajin vuotuisesta sivusaaliista pohjakalakantojen sekakalastuksessa; g) merianturaa (Solea solea) enintään 3 prosenttia vuonna 2020 puomitrooleilla, joiden silmäkoko on 80–119 millimetriä (BT2) ja joiden valikoivuus on suurempi (flaamilainen paneeli), ICES-alueilla 7a, 7j ja 7k pyytävien alusten kyseisen lajin vuotuisesta kokonaissaaliista; h) vähimmäisviitekoon alittavaa lasikampelaa (Lepidorhombus spp.) enintään 5 prosenttia vuonna 2020 pohjatrooleilla (OTT, OTB, TBS, TBN, TB, PTB, OT, PT, TX), joiden silmäkoko on 70–99 millimetriä (TR2), ja puomitrooleilla (TBB), joiden silmäkoko on 80–199 millimetriä (BT2), ICES-suuralueella 7 pyytävien alusten kyseisen lajin vuotuisesta kokonaissaaliista; i) karjukalaa (Caproidae) enintään 0,5 prosenttia vuonna 2020 puomitrooleilla (OTT, OTB, TBS, TBN, TB, PTB, OT, PT, TX) ICES-alueilla 7b,7c ja 7f–7k pyytävien alusten kyseisen lajin vuotuisesta kokonaissaaliista; j) kultakuoretta (Argentina silus) enintään 0,6 prosenttia vuonna 2020 pohjatrooleilla (OTT, OTB, TBS, TBN, TB, PTB, OT, PT, TX), joiden silmäkoko on vähintään 100 millimetriä (TR1), ICES-alueella 5b (EU:n vedet) ja ICES-suuralueella 6 pyytävien alusten kyseisen lajin vuotuisesta kokonaissaaliista; k) vähimmäisviitekoon alittavaa koljaa (Melanogrammus aeglefinus) enintään 3 prosenttia vuonna 2020 pohjatrooleilla, joiden silmäkoko on enintään 119 millimetriä (OTB, OTT, OT, TBN, TB), ICES-alueella 6a pyytävien alusten kyseisen lajin vuotuisesta kokonaissaaliista Skotlannin länsipuolella tapahtuvassa keisarihummerin (Nephrops norvegicus) kalastuksessa; l) pohjakalakantojen sekakalastuksessa ICES-alueella 7a hietakatkaravun kohdennetun kalastuksen yhteydessä puomitrooleilla (TBB), joiden silmäkoko on vähintään 31 millimetriä: vähimmäisviitekoon alittavien kalalajien yhteenlaskettu määrä, joka saa olla enintään 0,85 prosenttia punakampelan vuotuisista kokonaissaaliista ja 0,15 prosenttia valkoturskan vuotuisista kokonaissaaliista pohjakalakantojen sekakalastuksessa. 2. Edellä 1 kohdan d–k alakohdassa vahvistettuja de minimis -poikkeuksia sovelletaan 31 päivään joulukuuta 2020 asti. Jäsenvaltioiden, joilla on välitön kalastuksenhoitoetu, on toimitettava poikkeusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. Tieteellis-teknis-taloudellinen kalastuskomitea arvioi kyseiset tiedot 31 päivään heinäkuuta 2020 mennessä.

9 artikla Tekniset erityistoimenpiteet Kelttienmeren suojavyöhykkeellä 1. Kalastusalusten, jotka harjoittavat pohjatrooli- tai nuottakalastusta Kelttienmeren suojavyöhykkeellä, on käytettävä jotakin seuraavista pyydysvaihtoehdoista: a) 110 millimetrin troolinperä, jossa on 120 millimetrin neliösilmäpaneeli (23); b) 100 millimetrin T90-troolinperä; c) 100 millimetrin troolinperä, jossa on 160 millimetrin neliösilmäpaneeli; d) 120 millimetrin troolinperä. 2. Poiketen siitä, mitä 1 kohdassa säädetään, alusten, jotka harjoittavat pohjatrooli- tai nuottakalastusta ja joiden saaliista yli 5 prosenttia on keisarihummeria, on käytettävä jotakin seuraavista pyydysvaihtoehdoista: a) 300 millimetrin neliösilmäpaneeli ja troolinperä, jonka silmäkoko on vähintään 80 millimetriä; kokonaispituudeltaan alle 12 metrin pituiset alukset saavat käyttää 200 millimetrin neliösilmäpaneelia; b) Seltra-paneeli; c) lajitteluristikko, jonka tankojen väli on 35 millimetriä, sellaisena kuin siihen viitataan asetuksen (EU) 2019/1241 liitteessä VI olevassa B osassa; d) 100 millimetrin troolinperä, jossa on 100 millimetrin neliösilmäpaneeli; e) kaksi troolinperää, joista ylimmäinen troolinperä on tyypiltään T90 ja sen silmäkoko on vähintään 90 millimetriä ja se on varustettu erotuspaneelilla, jonka silmäkoko on enintään 300 millimetriä. 3. Poiketen siitä, mitä 1 kohdassa säädetään, pohjatroolilla tai nuotalla pyytävien alusten, joiden saaliista on yli 55 prosenttia valkoturskaa tai yhteensä 55 prosenttia merikrottia, kummeliturskaa tai lasikampelaa, on käytettävä jotakin seuraavista pyydysvaihtoehdoista: a) 100 millimetrin troolinperä, jossa on 100 millimetrin neliösilmäpaneeli; b) 90 millimetrin T90-troolinperä ja pidennysosa; c) 80 millimetrin troolinperä, jossa on 160 millimetrin neliösilmäpaneeli; d) 80 millimetrin troolinperä, jossa on 2 metrin pituinen 100 millimetrin neliösilmäsylinteri. 4. Poiketen siitä, mitä 1 kohdassa säädetään, pohjatroolilla tai nuotalla ICES-alueella 7f pituuspiirin 5° läntistä pituutta itäpuolella pyytävien alusten, joiden saaliista on alle 10 prosenttia turskakaloja (Gadidae), on käytettävä 80 millimetrin troolinperää, joka on varustettu 120 millimetrin neliösilmäpaneelilla. 5. Sellainen valikoiva pyydys tai laite, joka STECF:n tekemän arvioinnin mukaan on erityispiirteiltään vähintään yhtä valikoiva koljan, turskan ja valkoturskan osalta kuin 1–4 kohdassa esitetyt pyydysvaihtoehdot, voidaan lisätä näiden pyydysvaihtoehtojen joukkoon.

10 artikla Tekniset erityistoimenpiteet Irlanninmerellä 1. Kalastusalusten, jotka harjoittavat pohjatrooli- tai nuottakalastusta ICES-alueella 7a (Irlanninmerellä), on noudatettava 2, 3 ja 4 kohdassa vahvistettuja teknisiä toimenpiteitä. 2. Alusten, jotka harjoittavat pohjatrooli- tai nuottakalastusta, joiden troolinperän silmäkoko on vähintään 70 millimetriä ja alle 100 millimetriä ja joiden saaliista yli 5 prosenttia on keisarihummeria, on käytettävä jotakin seuraavista pyydysvaihtoehdoista: a) 300 millimetrin neliösilmäpaneeli; kokonaispituudeltaan alle 12 metrin pituiset alukset saavat käyttää 200 millimetrin neliösilmäpaneelia; b) Seltra-paneeli; c) lajitteluristikko, jonka tankojen väli on 35 millimetriä, sellaisena kuin siihen viitataan asetuksen (EU) 2019/1241 liitteessä VI olevassa B osassa; d) CEFAS-ristikko; e) Flip-flap-trooli. 3. Kokonaispituudeltaan vähintään 12 metrin pituisten alusten, jotka harjoittavat pohjatrooli- tai nuottakalastusta ja joiden saaliista yli 10 prosenttia on koljaa, turskaa ja rauskukaloja yhteensä, on käytettävä jotakin seuraavista pyydysvaihtoehdoista: a) 120 millimetrin troolinperä; b) valikoiva trooli, jossa on 600 millimetrin silmäpaneelit ja 100 millimetrin troolinperä. 4. Kokonaispituudeltaan vähintään 12 metrin pituisten alusten, jotka harjoittavat pohjatrooli- tai nuottakalastusta ja joiden saaliista alle 10 prosenttia on koljaa, turskaa ja rauskukaloja yhteensä, on käytettävä 100 millimetrin silmäkoon troolinperää ja 100 millimetrin neliösilmäpaneelia. Tätä säännöstä ei sovelleta aluksiin, joiden saaliista yli 30 prosenttia on keisarihummeria tai yli 85 prosenttia on kuningatarkampasimpukkaa. 5. Sellainen valikoiva pyydys tai laite, joka STECF:n tekemän arvioinnin mukaan on erityispiirteiltään vähintään yhtä valikoiva koljan, turskan ja valkoturskan osalta kuin 1–4 kohdassa esitetyt pyydysvaihtoehdot, voidaan lisätä näiden pyydysvaihtoehtojen joukkoon.

11 artikla Tekniset erityistoimenpiteet Skotlannin länsipuolella 1. Kalastusalusten, jotka harjoittavat pohjatrooli- tai nuottakalastusta ICES-alueilla 6a ja 5b unionin vesillä pituuspiirin 12°00 läntistä pituutta itäpuolella (Skotlannin länsipuoli), on noudatettava seuraavia teknisiä toimenpiteitä 1 päivästä heinäkuuta 2020 alkaen: a) velvoite käyttää vähintään 300 millimetrin neliösilmäpaneelia (kiinteä sijoittaminen) aluksissa, jotka käyttävät alle 100 millimetrin silmäkoon troolinperää; aluksilla, joiden kokonaispituus on alle 12 metriä ja/tai moottoriteho on enintään 200 kilowattia, paneelin kokonaispituus saa olla 2 metriä ja paneeli 200 millimetriä keisarihummerin (Nephrops norvegicus) kalastuksessa; b) velvoite käyttää vähintään 160 millimetrin neliösilmäpaneelia (kiinteä sijoittaminen) aluksissa, jotka käyttävät 100–119 millimetrin silmäkoon troolinperää, ja jos saaliista yli 30 prosenttia on keisarihummeria (Nephrops norvegicus). 2. Sellainen valikoiva pyydys tai laite, joka STECF:n tekemän arvioinnin mukaan on erityispiirteiltään vähintään yhtä valikoiva koljan, turskan ja valkoturskan osalta kuin 1 kohdassa esitetyt toimenpiteet, voidaan lisätä näiden toimenpiteiden joukkoon.

12 artikla Kumoaminen Kumotaan delegoitu asetus (EU) 2018/2034. Asetuksen (EU) 2019/1241 (24) liitteessä VI olevan B osan 3 kohdassa olevaa viittausta asetukseen (EU) 2018/2034 on pidettävä viittauksina tämän asetuksen 9 ja 10 artiklaan.

13 artikla Voimaantulo Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2020 31 päivään joulukuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä lokakuuta 2019. Komission puolesta Puheenjohtaja Jean-Claude JUNCKER

(1) EUVL L 83, 25.3.2019, s. 1.

(2) EUVL L 198, 25.7.2019, s. 105.

(3) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(4) Komission delegoitu asetus (EU) 2018/2034, annettu 18 päivänä lokakuuta 2018, tiettyjä pohjakalalajien kalastuksia luoteisilla vesialueilla koskevasta poisheittämissuunnitelmasta kaudelle 2019–2021 (EUVL L 327, 21.12.2018, s. 8).

(5) https://stecf.jrc.ec.europa.eu/documents/43805/2537709/STECF+PLEN+19-02.pdf

(6) https://stecf.jrc.ec.europa.eu/documents/43805/2537709/STECF+PLEN+19-02.pdf

(7) Kansainvälinen merentutkimusneuvosto.

(8) https://stecf.jrc.ec.europa.eu/documents/43805/1099561/STECF+PLEN+15-02.pdf

(9) https://stecf.jrc.ec.europa.eu/documents/43805/1099561/STECF+PLEN+15-02.pdf

(10) https://stecf.jrc.ec.europa.eu/documents/43805/2147402/STECF+PLEN+18-02.pdf

(11) https://stecf.jrc.ec.europa.eu/documents/43805/2537709/STECF+PLEN+19-02.pdf

(12) https://stecf.jrc.ec.europa.eu/documents/43805/2537709/STECF+PLEN+19-02.pdf

(13) https://stecf.jrc.ec.europa.eu/documents/43805/2537709/STECF+PLEN+19-02.pdf

(14) https://stecf.jrc.ec.europa.eu/documents/43805/2537709/STECF+PLEN+19-02.pdf

(15) https://stecf.jrc.ec.europa.eu/documents/43805/1099561/STECF+PLEN+15-02.pdf

(16) https://stecf.jrc.ec.europa.eu/documents/43805/2537709/STECF+PLEN+19-02.pdf

(17) https://stecf.jrc.ec.europa.eu/documents/43805/2537709/STECF+PLEN+19-02.pdf

(18) https://stecf.jrc.ec.europa.eu/documents/43805/2537709/STECF+PLEN+19-02.pdf

(19) https://stecf.jrc.ec.europa.eu/documents/43805/2537709/STECF+PLEN+19-02.pdf

(20) https://stecf.jrc.ec.europa.eu/documents/43805/2537709/STECF+PLEN+19-02.pdf

(21) https://stecf.jrc.ec.europa.eu/documents/43805/2537709/STECF+PLEN+19-02.pdf

(22) Tässä asetuksessa käytetyillä pyydyskoodeilla tarkoitetaan koodeja, jotka esitetään valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä annetun komission täytäntöönpanoasetuksen (EU) N:o 404/2011 liitteessä XI. Sellaisten alusten osalta, joiden suurin pituus on alle 10 metriä, tässä taulukossa käytetyt koodit viittaavat FAO:n pyydysluokituksen koodeihin.

(23) Sellaisena kuin siihen viitataan asetuksen (EU) 2019/1241 liitteessä VI olevassa B osassa.

(24) EUVL L 198, 25.7.2019, s. 105.